“แบงก์ชาติจีน” ตรึงดอกเบี้ยเงินกู้ LPR “1 ปี 3.85% – 5 ปี 4.65%” ต่อเนื่อง 16 เดือน
“แบงก์ชาติจีน” ตรึงดอกเบี้ยเงินกู้ LPR ประเภท 1 ปีของเอกชนอยู่ที่ 3.85% และ 5 ปีของภาคครัวเรือน อยู่ที่ 4.65% ติดต่อกันเป็นเดือนที่ 16 สอดคล้องกับที่ตลาดคาดการณ์ไว้
20 ส.ค. 2564

ผู้สื่อข่าวรายงานว่า ธนาคารกลางจีน (PBOC) ประกาศคงอัตราดอกเบี้ยเงินกู้ลูกค้าชั้นดี (LPR) ประเภท 1 ปีไว้ที่ระดับ 3.85% และคงอัตราดอกเบี้ย LPR ประเภท 5 ปีไว้ที่ระดับ 4.65% ในวันนี้ โดยธนาคารกลางจีนได้ตรึงอัตราดอกเบี้ยทั้งสองประเภทติดต่อกันเป็นเดือนที่ 16 ซึ่งสอดคล้องกับที่ตลาดคาดการณ์ไว้
ทั้งนี้อัตราดอกเบี้ย LPR ประเภท 1 ปีถือเป็นดัชนีวัดอัตราดอกเบี้ยเงินกู้ของภาคเอกชน ส่วนอัตราดอกเบี้ย LPR ประเภท 5 ปีเป็นดัชนีวัดทิศทางอัตราดอกเบี้ยของภาคครัวเรือน ซึ่งรวมถึงอัตราดอกเบี้ยเพื่อการกู้จำนอง
ด้านนักวิเคราะห์ส่วนใหญ่คาดการณ์ไว้ก่อนหน้านี้ว่า ธนาคารกลางจีนจะยังคงตรึงอัตราดอกเบี้ย LPR ทั้งสองประเภทในวันนี้
ดังนั้นศูนย์ระดมทุนระหว่างธนาคารแห่งชาติซึ่งเป็นองค์กรในสังกัดธนาคารกลางจีน จะเปิดเผยระดับอัตราดอกเบี้ย LPR ในทุกๆ เดือน โดยมาตรการดังกล่าวถือเป็นการปรับปรุงและปฏิรูปกลไกในการกำหนดอัตราดอกเบี้ยเงินกู้ LPR และเป็นความพยายามล่าสุดที่จะปรับลดต้นทุนการกู้ยืมเพื่อกระตุ้นเศรษฐกิจ
 
 